યાત્રા કરીને નીચે પધારતાં તળેટીમાં હજારો તામિલ બંધુઓએ ગુરુદેવનું સન્માન કર્યું. બપોરેનું પ્રવચન પણ અદ્‍ભુત હતું. પ્રવચન બાદ ત્યાંના શાસ્ત્રીજીએ ગુરુદેવના સ્વાગતનું ભાષણ કર્યું અને તેમાં કહ્યું કે પહેલાં અમારી પાસે અહીં એક ચુંબક હતું, ને એ ચુંબક જ આજે આ સ્વામીજીને અહીં સુધી ખેંચી લાવ્યું છે. એ ચુંબક તે કુંદકુંદાચાર્ય ! ક્યાં પોન્નુર ને ક્યાં સૌરાષ્ટ્ર ! છતાં એ બંનેને એક સૂત્રથી સાંકળનાર આ સમયસાર છે. વગેરે અનેક સુંદર વાત તેમણે ભાષણમાં કરી. અનેક અભિનંદન પત્રો પણ વંચાયા. ત્યારબાદ હજારો લોકોના વિશાળ સમુદાય સાથે ગુરુદેવને ધામધૂમથી ગામમાં ફેરવીને તામિલદેશની જનતાએ હાર્દિક બહુમાન કર્યું. જાણે કુંદકુંદ ભગવાનના આ પ્રતિનિધિ એમનો જ સન્દેશો લઈને આવ્યા હોય- એવો સૌને ઉમંગ હતો